Een dood, vier kritiek ná voertuie van voor bots‘n Foto van die toneel (Foto: ER24) ŉ Man is dood en vier ander mense ernstig beseer toe ŉ bakkie en ŉ motor Vrydagoggend op die R59 in Meyerton in Gauteng reg van voor gebots het. Russel Meiring, ER24-woordvoerder, sê twee mans het met die aankoms van die nooddienste op die toneel buite die bakkie gelê. Hy sê twee ander mans was in die wrak van die bakkie vasgekeer en ŉ vyfde persoon, die bestuurder van die motor, was ook in ŉ ernstige toestand in die motor vasgekeer. Meiring sê paramedici het die beseerdes onmiddellik ondersoek. ŉ Passasier in die bakkie was glo reeds dood weens die omvang van sy beserings. Die drie ander beseerdes wat in die bakkie gereis het, is onmiddellik met lewensondersteunende middels behandel. Midvaal-brandweerdienste moes die bestuurder van die motor met behulp van meganiese toerusting uit die wrak bevry, waarna hy ook behandel is. Meiring sê die bestuurder van die bakkie, wat die ernstigste beserings opgedoen het, is per helikopter na ŉ hospitaal vervoer. Die drie ander beseerdes is per ambulans na ŉ nabygeleë hospitaal vervoer. Die presiese oorsaak van die ongeluk is nie in dié stadium bekend nie. Polisiebeamptes was op die toneel om ŉ ondersoek te begin. ‘n Foto van die toneel (Foto: ER24)